2.

I afsnit II, nr. I, a) affattes den forklarende note til rubrik 2 således: »Rubrik 2: Eksportør Rubrikken er fakultativ for de kontraherende parter. Her anføres dennes navn og fornavn eller firmanavn og fuldstændige adresse. For så vidt angår virksomhedsnummeret, kan vejledningen suppleres af de kontraherende parter (det virksomhedsnummer, som brugeren er registreret under hos de kompetente myndigheder med henblik på skattemæssige, statistiske eller andre oplysninger). Ved samleladninger kan de kontraherende parter forlange, at der i denne rubrik anføres »diverse«, og at eksportørlisten vedlægges angivelsen. For så vidt angår forsendelse er denne rubrik fakultativ for de kontraherende parter.« b) affattes den forklarende note til rubrik 14 således: »Rubrik 14: Klarereren eller eksportørens repræsentant Rubrikken er fakultativ for de kontraherende parter. Her anføres i overensstemmelse med gældende bestemmelser den pågældendes navn og fornavn eller firmanavn og fuldstændige adresse. Såfremt det drejer sig om én og samme person, anføres »eksportør«. For så vidt angår virksomhedsnummeret, kan vejledningen suppleres af de kontraherende parter (det virksomhedsnummer, som vedkommende er registreret under hos de kompetente myndigheder med henblik på skattemæssige, statistiske eller andre oplysninger).« c) affattes den forklarende note til rubrik 15 således: »Rubrik 15: Udførselsland Denne rubrik er fakultativ for de kontraherende parter for så vidt angår udførselsformaliteterne, men obligatorisk i forbindelse med forsendelse. Her anføres navnet på det land, hvorfra varerne udføres. I rubrik 15a anføres koden for det pågældende land. Rubrik 15b er fakultativ for de kontraherende parter (angivelse af den region, hvorfra varerne udføres). Rubrik 15b udfyldes ikke i forbindelse med forsendelse.« d) affattes den forklarende note til rubrik 17 således: »Rubrik 17: Bestemmelsesland Her anføres det pågældende lands navn. I rubrik 17a anføres koden for det pågældende land. Det er ikke påkrævet at udfylde rubrik 17b. Rubrik 17b udfyldes ikke i forbindelse med forsendelse.« e) affattes den forklarende note til rubrik 25 således: »Rubrik 25: Transportmåde ved grænsen Her angives i overensstemmelse med de i bilag III fastsatte koder transportmåden svarende til det aktive transportmiddel, som forventes benyttet til transporten, når varerne forlader den eksporterende kontraherende parts område. Denne rubrik er fakultativ for de kontraherende parter i forbindelse med forsendelse.« f) affattes den forklarende note til rubrik 29 således: »Rubrik 29: Udgangstoldsted Denne rubrik er fakultativ for de kontraherende parter (her angives det toldsted, via hvilket det er planen, at varerne skal forlade den pågældende kontraherende parts område).« g) affattes den forklarende note til rubrik 50 således: »Rubrik 50: Den hovedforpligtede og dennes bemyndigede repræsentant, sted, dato og underskrift Her angives den hovedforpligtigedes navn og fornavn eller firmanavn og fuldstændige adresse samt det registreringsnummer, han har fået tildelt af de kompetente myndigheder. I givet fald anføres navn og fornavn eller firmanavn for den bemyndigede repræsentant, der underskriver på den hovedforpligtedes vegne. Medmindre der fastsættes særlige bestemmelser om anvendelse af edb, skal vedkommendes håndskrevne underskrift være anført på det eksemplar, der skal forblive på afgangstoldstedet. Når det drejer sig om en juridisk person, skal underskriveren efter underskriften anføre navn, fornavn og stilling. Ved udførsel kan klarereren eller hans repræsentant angive navn og adresse for en person, der er etableret i udgangstoldstedets myndighedsområde, og til hvem det af udgangstoldstedet (udpassagetoldstedet) attesterede eksemplar 3 kan afleveres.« h) affattes den forklarende note til rubrik 51 således: »Rubrik 51: Planlagte grænseovergangssteder (og lande) Her anføres det planlagte grænseovergangstoldsted for hver kontraherende part, gennem hvis område varerne forventes transporteret, eller, såfremt varerne transporteres gennem andre områder end de kontraherende parters, det udgangstoldsted, hvor det pågældende transportmiddel forlader de kontraherende parters område. Grænseovergangstoldstederne er anført i listen over kompetente toldsteder i forbindelse med forsendelse. Efter toldstedets navn anføres koden for det pågældende land.«